## El Consell reforça la seua aposta per la investigació agrària amb una inversió rècord en l’IVIA per a 2025

*** El pressupost destinat a l’Institut Valencià d’Investigacions Agràries arriba als 20,48 milions d’euros**

El conseller d’Agricultura, Aigua, Ramaderia i Pesca, Miguel Barrachina, ha recordat la inversió rècord en l’Institut Valencià d’Investigacions Agràries (IVIA) per a l’exercici 2025, amb un pressupost que arribarà als 20,48 milions d’euros, davant dels 18 milions invertits en 2024.

El conseller d’Agricultura ha destacat, durant la celebració del Consell Rector de l’IVIA, que esta xifra suposa una mostra clara del compromís de l’actual Consell amb el desenrotllament de la investigació agrària i la lluita contra les plagues.

“El pressupost de la Conselleria per a l’IVIA, que suposa una inversió rècord, és una aposta decidida d’este Consell per donar suport al nostre centre de referència a escala europea en la lluita contra la huanglongbing (HLB), una malaltia devastadora per als cítrics, entre altres línies d’investigació per a la gestió i control de plagues que afecten els cultius de la Comunitat Valenciana”, ha afirmat el conseller.

Esta inversió permetrà a l’IVIA enfortir les seues línies d’investigació, millorar la seua infraestructura científica i avançar en la protecció dels cultius valencians davant de malalties i plagues emergents.

A més, el titular d’Agricultura ha subratllat que, a esta partida, se sumen els 39 milions d’euros que el Consell destina a sanitat vegetal i animal, amb l’objectiu de garantir la sostenibilitat i competitivitat del sector agrari valencià.

**Obres IVIA**

D’altra banda, el conseller ha visitat les obres de millora energètica que s’estan executant en la seu de l’IVIA a Moncada. L’actuació suposa una inversió de 2,5 milions d’euros i es preveu que finalitze en novembre de 2025.

El projecte inclou la instal·lació de 442 plaques solars, que permetran cobrir un 35 % del consum energètic de l’edifici; la renovació del sistema de climatització, amb una solució híbrida més eficient i sostenible; i el canvi complet a il·luminació LED amb control intel·ligent.

Fecha: 19/06/2025